Yorkies in haglike toestande by Pta-‘agterplaasteler’ aangetrefEen van die honde waarop die DBV beslag gelê het. Foto’s verskaf. Die Tshwane Dierebeskermingsvereniging (DBV) het Donderdag op talle honde van ŉ “agterplaasteler” in Kameeldrift, noordoos van Pretoria, beslag gelê. Die meeste van dié honde moes van kant gemaak word nadat hulle glo in haglike toestande aangehou is. Jaco Pieterse, woordvoerder van die Tshwane-DBV, het Vrydag gesê die DBV het ŉ lasbrief by die Cullinan-landdroshof verkry om toegang tot die teler se eiendom te bekom nadat hulle klagtes van die publiek oor die honde se toestand ontvang het. “Meer as 300 honde, waarvan die meeste Yorkshire Terriërs is, is op die perseel aangetref en daar is bevind dat die meeste van die honde in slegte en vuil toestande aangehou is. Van die honde het gewasse, vrot tande en mediese toestande gehad wat dringende behandeling van ŉ veearts vereis het,” het Pieterse gesê. “Van die honde is ook in klein hokke aangehou en is aanhoudend vir teeldoeleindes gebruik.” Die DBV het beslag gelê op 30 honde. “Ons moes ongelukkig 21 van dié honde van kant maak weens hul swak toestand.” Die res van die honde waarop beslag gelê is, is veilig in die sorg van die DBV. Kriminele aanklagte van dieremishandeling is aanhangig gemaak en die DBV sal ŉ wakende oog hou oor die welstand van die res van die diere. “Ons dink die betrokke teler bedryf ŉ agterplaastelery wat nie voldoen aan die vereistes van die dierebeskermingswet nie. Die DBV is gekant teen onbeheerde agterplaastelers. Verskeie mense is nie bewus dat die oulike hondjie wat hulle oor die internet of van sommige troeteldierwinkels koop, gebore is van ŉ dier wat erge pyn en lyding in haglike omstandighede moes deurmaak nie,” het Pieterse bygevoeg. Pieterse het ŉ beroep op die publiek gedoen om eerder diere by ŉ betroubare diere-organisasie aan te neem, in plaas daarvan om diere by telers te koop. Die betrokke teler is glo by die Kennel Union of South Africa (Kusa) geregistreer.